钦定古今图书集成/明伦汇编/家范典/第029卷 > 春秋四传 > 《哀姜奔邾》
## 钦定古今图书集成/明伦汇编/家范典/第029卷 > 春秋四传 > 《哀姜奔邾》

《春秋闵公二年》：“秋九月，夫人姜氏孙于邾。”

《穀梁传》：“孙之为言，犹逊也，讳奔也。”

《胡传》：“夫人称孙，闻乎故也。”不去姓氏，降文姜也。庄公
忘亲释怨，无志于复仇，《春秋》深加贬绝，一书、再书，又
再书，屡书而不讳者，以谓三纲人道所由立也。忘父
子之恩，绝君臣之义，国人习而不察，将以是为常事，
则亦不知有君之尊，有父之亲矣。庄公行之而不疑，
大臣顺之而不谏，百姓安之而无愤疾之心也，则人
欲必肆，天理必灭。故叔牙之弑械成于前，庆父之无君动于后，圉人荦、卜𬺈之刃交发于党氏、武闱之间，
哀姜以国君母，与闻乎故而不忌也。当是时，鲁君再
弑，几至亡国，其应不亦憯乎！《春秋》以复仇为重，而书
法如此，所谓“治之于未乱，保之于未危”，不可不察也。

〈大全〉范氏曰：“文姜有杀夫之罪重，哀姜有杀子之罪轻。此轻重之差。”陈氏曰：“文姜无妻道，哀姜无母道，故文姜一见贬绝之，哀姜再见而复贬绝也。”汪氏曰：“庄公之娶哀姜，纳币观社，逆女屡往以致其勤；丹楹刻桷，用币以示其侈；而哀姜不与公偕至，悍然骄狠之志，已见于荐舍之时矣。盖哀姜习闻文姜淫姣祸贼之行”，而庄公不能防闲，则于庄公乎何有？是以通乎共仲而无羞恶之心，与弑闵公而无恻隐之心，实庄公不知防微，谨始有以致之也。然哀姜、孙邾不去姜氏者，文姜孙于宗国，不削姓氏，不足以见其罪，哀姜孙于邾，虽不去姓氏，而绝之之意已著矣。